Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 218/10)

Denne offentliggørelse giver ret til at gøre indsigelse mod ansøgningen om ændringen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»PIMIENTOS DEL PIQUILLO DE LODOSA«

EU-nr.: PDO-ES-0080-AM01 – 20.10.2017

BOB (X) BGB ( )

1. Ansøgende sammenslutning og legitim interesse

Consejo Regulador de la Denominación de Origen Protegida »Pimiento del Piquillo de Lodosa« [Kontrolorganet for den beskyttede oprindelsesbetegnelse »Pimiento del Piquillo de Lodosa«]

Avenida Serapio Huici, 22 31610 Villava (Navarra) ESPAÑA

Kontakttelefonnummer: +34 948 013045

E-mailadresse: ajuanena@intiasa.es

Den ansøgende sammenslutning repræsenterer de kollektive interesser for producenterne af »Pimiento del Piquillo de Lodosa« og har en legitim interesse i denne ansøgning om ændring af varespecifikationen for den beskyttede oprindelsesbetegnelse »Pimiento del Piquillo de Lodosa«. Sammenslutningen er ligeledes ansvarlig for den beskyttede betegnelse.

Kontrolorganet for den beskyttede oprindelsesbetegnelse »Pimiento del Piquillo de Lodosa« er en sammenslutning af producenter, der arbejder med fremstilling af »Pimiento del Piquillo de Lodosa«. Kontrolorganet har blandt andet som mål at øge produktets værdi og forbedre kvalitetsordningen for den pågældende BOB i overensstemmelse med artikel 45 i forordning (EU) nr. 1151/2012.

I henhold til den gældende nationale ret har kontrolorganet til opgave at fremme kvaliteten af »Pimiento del Piquillo de Lodosa« og overvåge og forsvare produktets omdømme. Det afspejles i kontrolorganets forretningsorden, der er godkendt ved dekret af 8. maj 1987 udstedt af ministeriet for landbrug, fiskeri og fødevarer.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

☒ Produktets betegnelse

☒ Produktbeskrivelse

☐ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: inspektionsorgan, gældende national lovgivning, forældede referencer

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. A) produktets betegnelse

Tidligere tekst Ny tekst Oprindelsesbetegnelse »Pimiento del Piquillo de Lodosa« »Pimiento del Piquillo de Lodosa«

Begrundelse for ændringen:

Under »Produktets betegnelse« (afsnit A i varespecifikationen) foreslår vi, at ordet »Oprindelsesbetegnelse« slettes fra betegnelsen, da den beskyttede betegnelse udelukkende er »Pimiento del Piquillo de Lodosa«.

I regionale dekreter og bestemmelser gældende for den pågældende BOB på nationalt niveau har navnet altid været angivet i ental; »Pimiento del Piquillo de Lodosa«. Det var også tilfældet i dokumenterne om ansøgning om registrering, som Spanien indsendte til Kommissionen i henhold til bestemmelserne i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler. I bilaget til Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 blev betegnelsen imidlertid ved en fejl angivet i flertal (»Pimientos del Piquillo de Lodosa«).

Da fejlen endnu ikke er blevet rettet i bilaget til forordning (EF) nr. 1107/96, anmoder vi om, at betegnelsen ændres udelukkende med det formål at bringe den i overensstemmelse med den nationale lovgivning: »Pimiento del Piquillo de Lodosa«.

5.2. B) Produktbeskrivelse

5.2.1.

Tidligere tekst Ny tekst Peberfrugter af arten Capsicum annuum L., nærmere bestemt sorten »piquillo«, bestemt til konsum og konserveret. Peberfrugter af arten Capsicum annuum L., nærmere bestemt sorten »piquillo«, bestemt til konsum.

Begrundelse for ændringen:

Den oprindelige tekst angiver, at »piquillo«-peberfrugterne konserveres til konsum, fordi man traditionelt har konserveret peberfrugterne før afsætning. Da hensigten med denne ansøgning om ændring af specifikationen er at kunne markedsføre yderligere salgsvarianter af »Pimiento del Piquillo de Lodosa«, nemlig frisk ristede »Pimiento del Piquillo de Lodosa«, bør angivelsen om konservering udgå.

Frisk ristede »Pimiento del Piquillo de Lodosa« fremstilles ved en produktionsmetode, der er identisk med den allerede anvendte, hvor den eneste forskel er, at produkterne ikke gennemgår den steriliseringsproces, der kræves til den konserverede salgsvariant, men afsættes, efter at peberfrugterne er blevet ristet og flået samt stilk, kerne og frø fjernet. Den frisk ristede udgave har dermed stadig de særlige kendetegn, der betegner »Pimiento del Piquillo de Lodosa« BOB, da peberfrugterne er dyrket i det afgrænsede geografiske område og herefter ristet over åben ild. Den steriliseringsproces, der er nødvendig ved fremstilling af det konserverede produkt, tilfører ikke nogle særlige kendetegn til produktet og påvirker ikke produktets kendetegn. Det er udelukkende en konserveringsmetode.

Målet med den frisk ristede salgsvariant er at efterkomme forbrugernes efterspørgsel efter fødevarer, der er friske eller så lidt forarbejdede som muligt, og hvor den oprindelige næringsværdi og de organoleptiske kendetegn er bevaret. I mange tilfælde ønsker forbrugere af frisk ristede »piquillo«-peberfrugter et produkt, der ikke indeholder det forsuringsmiddel, som typisk tilsættes den konserverede udgave af »piquillo«-peberfrugter for at sikre, at de er sterile ved salg som en syrekonserveret fødevare. Tilsætning af forsuringsmiddel er et nødvendigt trin i konserveringsprocessen, men det er ikke et krav i henhold til varespecifikationen for »Pimiento del Piquillo de Lodosa«.

5.2.2.

Tidligere tekst Ny tekst Peberfrugterne af sorten »piquillo« dyrkes til konservering og har følgende primære kendetegn: De friske peberfrugter af sorten »piquillo«, der dyrkes til fremstilling af »Pimiento del Piquillo de Lodosa«, har følgende kendetegn:

Begrundelse for ændringen:

Ordlyden i produktbeskrivelsens andet afsnit var uaktuel og er blevet opdateret. Den nye ordlyd angiver tydeligt, at det følgende omhandler de krævede fysiske, organoleptiske og kvalitetsmæssige egenskaber for de friske peberfrugter, der dyrkes til fremstilling af »Pimiento del Piquillo de Lodosa«.

5.2.3.

Tidligere tekst Ny tekst Peberfrugter af denne sort skal have følgende kvalitetsegenskaber: — Sunde: Produkter, der er angrebet af råd eller er forringet i en sådan grad, at de er uegnede til konsum, frasorteres. — Friske og intakte. — Rene. Stort set fri for fremmedelementer. — Modne. — Fri for beskadigelser, revner, brændte pletter og anderledes lugt og/eller smag. Peberfrugter af denne sort, der anvendes til fremstilling af produktet omhandlet af denne BOB, skal endvidere have følgende kvalitetsegenskaber: — Sunde: Produkter, der er angrebet af råd eller er forringet i en sådan grad, at de er uegnede til konsum, frasorteres. — Friske og intakte. Frugterne anses som intakte, når de har bevaret den oprindelige form. — Rene. Stort set fri for fremmedelementer. — Modne. — Fri for beskadigelser, revner, brændte pletter og anderledes lugt og/eller smag.

Begrundelse for ændringen:

Produktbeskrivelsens tredje afsnit er blevet ændret for at forbedre ordlyden, da den tidligere ordlyd var unøjagtig.

Det gøres tydeligt, at egenskaberne vedrører det produkt, der dyrkes til fremstilling af »Pimiento del Piquillo de Lodosa«.

For at forklare de begreber, der anvendes, er der under beskrivelsen af peberfrugternes kendetegn tilføjet en definition af begrebet intakte peberfrugter; nemlig de peberfrugter, der har bevaret den oprindelige form.

5.2.4.

Tidligere tekst Ny tekst Peberfrugterne skal være passende udviklede og modne, så de kan tåle håndtering og transport, og så de er egnede til forarbejdning. Peberfrugterne skal ligeledes være passende udviklede og modne, så de kan tåle håndtering og transport, og så de er egnede til forarbejdning.

Begrundelse for ændringen:

Ordet »ligeledes« er blevet tilføjet i fjerde afsnit af produktbeskrivelsen for at gøre tekstens ordlyd mere klar, da den tidligere ordlyd var upræcis.

5.2.5.

Tidligere tekst Ny tekst Konserverede »Pimiento del Piquillo de Lodosa« omfattet af betegnelsen skal være peberfrugter i handelsklasserne »Ekstra« og »Klasse I«. »Pimiento del Piquillo de Lodosa« omfattet af den beskyttede oprindelsesbetegnelse skal være peberfrugter i handelsklasserne »Ekstra« og »Klasse I«. »Pimiento del Piquillo de Lodosa« er røde peberfrugter, der uafhængigt af, hvordan de senere markedsføres, gennemgår følgende forarbejdning på anlæg i det afgrænsede område: Peberfrugterne ristes og flåes uden at komme i kontakt med vand eller kemiske stoffer og pakkes uden tilsætning af lage. De forarbejdede peberfrugter bevarer sortens særlige kendetegn: små og røde med en sød smag og tyndt lag frugtkød. Peberfrugter omfattet af denne BOB markedsføres hele eller i strimler eller stykker og skal opfylde følgende krav: Hele peberfrugter Handelsklasse »Ekstra« Handelsklasse »Klasse I« Defekter i alt <= 10 % <= 20 % Antal kerner pr. frugt <= 20 <= 40 Fast konsistens >= 90 % >= 80 % Forekomst af mindre stykker ingen ingen Peberfrugter i strimler eller stykker Strimler Stykker Defekter i alt <= 20 % <= 20 % Antal kerner pr. 100 g <= 40 <= 60 Forekomst af mindre stykker <= 10 % ----------------- Følgende betragtes som defekter: — Solskoldning: frugter med et mørkt (brændt) område på grund af langvarig eksponering for sol på marken. — Ikke intakte (hele peberfrugter): enheder, hvor et stykke mangler. Mindre afskæringer, hvor stilken sidder på frugten, er tilladt. — Revner (hele peberfrugter): enheder med meget synlig revne. Mindre snit ved enden og små revner er tilladt. — Skader: enheder med »pletter« eller mørk kerne som følge af råd på marken samt frugter med larver eller insekter indeni.

Begrundelse for ændringen:

Det første afsnit ændres ved at fjerne ordet »konserverede« for at gøre det tydeligt, at kvaliteten af det endelige produkt er den samme – »Ekstra« eller »Klasse I« — uanset hvordan produktet markedsføres og sælges. »Piquillo«-peberfrugter omfattet af den beskyttede oprindelsesbetegnelse skal være peberfrugter i handelsklasserne »Ekstra« og »Klasse I«.

Produktbeskrivelsens næstsidste afsnit er blevet ændret for at forbedre ordlyden, da den tidligere ordlyd var unøjagtig.

Der skal indføjes en række kvalitetskrav, som de færdige produkter med den beskyttelse oprindelsesbetegnelse skal opfylde:

— Defekter i alt

— Antal kerner

— Fast konsistens; gælder kun for hele peberfrugter

— Forekomst af mindre stykker; gælder kun for hele peberfrugter og strimler

Denne definition af produktets kendetegn, som indgik som en del af certifikationssystemet for »Pimiento del Piquillo de Lodosa« for hele peberfrugter, men som ikke indgik i specifikationen, bør nu medtages.

Hvad angår peberfrugter, der er skåret i strimler eller stykker, gælder kravene først efter udskæring af peberfrugterne. Formålet er at sikre, at produktet har bedre kvalitetsegenskaber end de øvrige produkter på markedet.

Hensigten med at medtage kvalitetskravene for det beskyttede, konserverede produkt i specifikationen er at fastsætte og klargøre parametrene for kvalitetskontrol af produktet.

Den nye tekst fastslår ligeledes, at »Pimiento del Piquillo de Lodosa« kan sælges hele eller skåret i strimler eller stykker.

De tre produktvarianter fremstilles af mange af de registrerede virksomheder som følge af en stigende forbrugerefterspørgsel efter de forskellige salgsvarianter. Salg af peberfrugter skåret i strimler eller stykker opfylder en efterspørgsel fra forbrugere, der ønsker at anvende »Pimiento del Piquillo de Lodosa« som tilbehør til visse retter uden selv at skulle skære produktet ud. Ved at tilbyde udskårne varianter af produktet opfyldes et behov i moderne husholdninger, og hensigten er at tilbyde forbrugerne et produkt, der er klar til brug som tilbehør uden at skulle skæres ud.

5.2.6.

Tidligere tekst Ny tekst Indholdet i den enkelte beholder skal være ensartet og kun indeholde peberfrugter fra produktionsområdet, af den tilladte sort og i en kvalitet og størrelse, der opfylder kravene til den pågældende handelskategori. Indholdet i den enkelte beholder skal, uanset hvilken salgsvariant det drejer sig om, være ensartet og kun indeholde peberfrugter fra produktionsområdet, af den tilladte sort og i en kvalitet og størrelse, der opfylder kravene til den pågældende handelskategori.

Begrundelse for ændringen:

Den sidste sætning i afsnittet om produktbeskrivelsen ændres for at klargøre, at de nye salgsvarianter skal opfylde de samme krav til homogenitet og kendetegn for det beskyttede produkt som de »piquillo« peberfrugter, der sælges hele.

5.3. C) Geografisk område:

Tidligere tekst Ny tekst Produktionsområdet omfatter i alt 398 ha, hvoraf de 188 ha er blevet registreret.

Begrundelse for ændringen:

Vi har foreslået, at den tredje sætning i afsnittet »geografisk område« udgår.

Sætningen i den tidligere udgave af varespecifikationen slettes, uden at det afgrænsede geografiske område på nogen måde ændres. Oplysningen var gældende på tidspunktet for udarbejdelsen af varespecifikationen. Antallet af registrerede hektarer ændres hvert år i forhold til årets høst, og har varieret fra 250 registrerede hektarer i 1998 (historisk største areal) til 109 hektarer i 2010 (historisk mindste areal). Det betragtes derfor som en overflødig oplysning i varespecifikationen.

Det er mere formålstjenligt at definere produktionsområdet ved angivelse af det samlede områdes administrative grænser, da de ikke ændrer sig, og den beskrivelse opfylder i højere grad kravene.

5.4. D) Faktorer til sikring af, at produktet stammer fra området

Tidligere tekst Ny tekst Følgende faktorer sikrer, at produktet stammer fra området: — Produktegenskaber: Peberfrugterne fra området har en række særlige kendetegn, der fremgår af afsnittet »Produktbeskrivelse«, og som fremkommer på grund af det naturlige miljø og de betingelser, de dyrkes og forarbejdes under. Kendetegnene kan ikke alene tjene til garanti for produktets oprindelse, da kun lokale forbrugere og andre, der ofte konsumerer produktet, vil kunne genkende det og forbinde det med oprindelsesområdet. Oprindelsen bør derfor garanteres. — - Kontrol og certificering: Kontrol og certificering er de generelle faktorer, der garanterer produktets oprindelse. De består af følgende processer: 1. Peberfrugterne skal være af de godkendte sorter og dyrket på registrerede landbrug i produktionsområdet. 2. De dyrkningsmetoder, der anvendes på de registrerede landbrug, skal være godkendt af kontrolorganet. 3. Peberfrugterne skal forarbejdes på registrerede anlæg, der er under opsyn af inspektører udpeget af kontrolorganet. 4. Peberfrugterne skal oplagres på fabrikker beliggende i produktionsområdet. Fabrikkerne skal opfylde en række fastlagte betingelser og være registreret på forhånd. 5. Produkterne skal gennemgå fysisk-kemiske test og smagstest for at garantere kvaliteten. 6. Kun peberfrugter, der opfylder kravene gennem hele processen, må emballeres og markedsføres med en oprindelsesgaranti på en nummereret kontroletiket fra kontrolorganet. Nummeret på de kontroletiketter, som kontrolorganet udsteder til fabrikkerne, afhænger af det produkt, som dyrkeren har leveret til fabrikken, og af størrelsen på salgsemballagen. Garantien for, at produktet stammer fra området og opfylder alle varespecifikationens krav, sikres gennem følgende kontroller, inspektioner og test: Som udgangspunkt for kontrollen føres et register, hvor alle operatører, der indgår i produktionen, skal være opført. Det er følgende registre: — Register over landbrug: Her registreres alle landbrug, der dyrker »piquillo«-peberfrugter, og som er beliggende i det område, der er defineret i afsnit C, og som ønsker BOB-certificering for de peberfrugter, de dyrker. — Register over producenter: Her registreres alle fabrikker i det område, der er defineret i afsnit C, og som medvirker ved forarbejdning og/eller markedsføring af det produkt, som BOB-certificeringen vedrører. Registret er opdelt i to afsnit: — Landbrugssammenslutninger — Andre producenter Det inspektionssystem, som inspektionsorganet har etableret, baseres på følgende: — evaluering på stedet af de registrerede landbrug — indledende og opfølgende inspektion af producentens produktionssystem — test af stikprøver udtaget i forarbejdningsanlægget. Ved anmodning om registrering af et landbrug foretages en evaluering på stedet af en autoriseret inspektør for at sikre, at alle krav er opfyldt, herunder krav til sort, beliggenhed og dyrkningsmetoder. Kontrollen omfatter også overvågning af produktionen i løbet af produktions- og salgsåret, hvor yderligere inspektion også er muligt. I forarbejdningstrinnet skal operatørerne etablere et selvovervågningssystem baseret på sporbarhed, der dokumenterer overholdelse af kravene i denne specifikation og sikrer produktets oprindelse og kvalitet. Derudover skal inspektionsorganet udføre (indledende og opfølgende) inspektioner, hvor det kontrolleres, at producenten er i stand til at levere produktet i overensstemmelse med specifikationerne for den pågældende BOB, og at producentens produktionsanlæg, produktionsproces og selvovervågningssystem opfylder forventningerne til produktion og afsætning af det certificerede produkt. Inspektionsorganet gennemfører ligeledes en overvågning baseret på stikprøver af »Pimiento del Piquillo de Lodosa« udtaget i løbet af produktionsåret og på den obligatoriske årlige indberetning, som producenterne skal indsende til bekræftelse af produktets oprindelse og kvalitet. Kun peberfrugter, der opfylder alle kontroller i produktionsprocessen, må emballeres og markedsføres som »Pimiento del Piquillo de Lodosa« med en oprindelsesgaranti på en nummereret kontroletiket. Kontroletiketterne udstedes af kontrolorganet (forvaltningsorgan for den pågældende BOB) uden forskelsbehandling og på anmodning til operatører, hvis produktion er godkendt og certificeret af inspektionsorganet.

Begrundelse for ændringen:

De afsnit, der beskriver produktets kendetegn, kontroller og certificering, er blevet omformuleret.

Baggrunden for ændringerne er, at den tidligere tekst var unøjagtig. De faktorer, der godtgør, at produktet har oprindelse i det geografiske område, og at det opfylder alle varespecifikationens krav, er beskrevet mere detaljeret. Der er ligeledes udarbejdet en mere detaljeret beskrivelse af inspektionssystemet, der baseres på: kontrol hos producenten, ude på markerne, hvor peberfrugterne til fremstilling af det beskyttede produkt dyrkes, inspektion på forarbejdningsanlæggene og udtagning og analyse af stikprøver i produktionssæsonen. Systemet suppleres med aktiviteter til selvovervågning, som producenterne selv udfører. Specifikationen nævner endvidere de registre, hvor de operatører, der indgår i produktionen af det beskyttede produkt, skal være opført, og som er udgangspunkt for etablering af inspektionssystemet.

5.5. E) Produktionsmetode

5.5.1.

Tidligere tekst Ny tekst Peberfrugter af den godkendte sort skal komme fra registrerede landbrugsparceller. Peberfrugterne skal høstes og transporteres skånsomt og med overholdelse af de regler, som kontrolorganet har fastlagt for den relevante sæson. Peberfrugter af den godkendte sort skal komme fra landbrugsparceller, der er opført i registrene for den pågældende BOB. Peberfrugterne skal høstes og transporteres skånsomt og med overholdelse af de regler, som kontrolorganet (forvaltningsorganet for den pågældende BOB) har fastlagt for den relevante sæson.

Begrundelse for ændringen:

Første sætning i afsnittet »produktionsmetode« er blevet ændret.

Afsnittet er blevet let omformuleret til en bedre ordlyd. Det fremgår nu, at det register, som landbrugsparcellerne skal være opført i, er registeret for den pågældende BOB, og at »kontrolorganet« er forvaltningsorgan for den pågældende BOB.

5.5.2. Dyrkningsmetoder:

Tidligere tekst Ny tekst Oprindeligt i afsnittet »Tilknytning«: Dyrkningsmetoder: — Planteafstand: Frøene sås i mistbænke i den første uge af marts, og planterne udplantes i jorden i den sidste uge af maj. Planterne udplantes med bare rødder og normalt med en rækkeafstand på 0,9 m og en planteafstand på 0,3 m, og det giver en plantetæthed på 37 000 planter pr. hektar. — Vedligeholdelse: Mens planterne danner rodnet, luges arealet for ukrudt, og senere hyppes planterne, så de står på den højeste del af rækkerne. Jorden vendes, og der gødes med en lav dosis kvælstof sammen med en let vanding hver 10. til 12. dag. — Høst: Peberfrugterne høstes direkte på planten, når de har nået en passende modningsgrad, hver 10. eller 15. dag. Høsten starter sædvanligvis i anden halvdel af september og varer frem til midten eller slutningen af november. Dyrkningsmetoder: — Planteafstand: Frøene sås normalt i mistbænke omkring den første uge af marts. Planterne udplantes i jorden fra den anden halvdel af april og frem, når jordbundsforholdene tillader det. Planterne udplantes med bare rødder eller med jordklump og normalt med en rækkeafstand på 0,9 m og en planteafstand på 0,3 m, og det giver en plantetæthed på cirka 37 000 planter pr. hektar. Når planterne dyrkes på plastik i dobbelte rækker, er rækkeafstanden normalt 1,40 m til 1,8 m med tættere planteafstand. — Vedligeholdelse: Mens planterne danner rodnet, luges arealet for ukrudt, og senere hyppes planterne, så de står på den højeste del af rækkerne. Jorden vendes normalt, og der gødes med en lav dosis kvælstof sammen med en let vanding hver 10. til 12. dag. — Høst: Peberfrugterne høstes direkte på planten, når de har nået en passende modningsgrad, hver 10. eller 15. dag.

Begrundelse for ændringen:

Det er vurderet nødvendigt at beskrive dyrkningssystemet under afsnittet om produktionsmetoden. Dyrkningsmetoderne var tidligere omtalt i afsnittet »Tilknytning« i den oprindelige specifikation, men de vurderes at være et vigtigt led i produktionsmetoden, og derfor er de nu medtaget i dette afsnit.

Afsnittets ordlyd er endvidere blevet forbedret, så man nu beskriver de enkelte dyrkningstrin, og ordlyden er opdateret i forhold til de nuværende produktionsteknikker.

I afsnittet om række- og planteafstand beskrev den tidligere udgave af specifikationen, at planterne efter såning i mistbænk skulle udplantes i jorden i den sidste uge af maj. Afsnittet skal opdateres, da jordbundsforholdene er det vigtigste kriterium for, hvornår planterne udplantes i jorden. Det kan forekomme, at udplantning i den sidste uge af maj ikke er mulig på grund af vejret. Hvis det for eksempel regner i den uge, vil jordbundsforholdene ikke være egnede.

For at sikre, at peberplanterne er levedygtige, skal de udplantes under egnede jordbundsforhold. Den almindelige praksis er, at udplantningen starter i den anden halvdel af april, hvis vejrforholdene er normale, og fortsætter frem til slutningen af maj, så man på den måde også forlænger høstsæsonen. Hvis planterne udplantes tidligere, er der risiko for frost.

Dette afsnit af specifikationen er derfor blevet ændret, så det fremgår, at planterne udplantes i jorden fra den anden halvdel af april og frem, når jordbundsforholdene tillader det.

Landbrugerne afgør på baggrund af deres erfaring og ekspertise det optimale tidspunkt for plantning og omplantning afhængigt af jordbunden og vejrforholdene.

Det samme afsnit omhandler nu også brug af plastik til dyrkning af afgrøderne. Den teknik var ikke udbredt, da den tidligere udgave af specifikationen blev udarbejdet, men i løbet af de sidste 20 år er den blevet mere almindeligt anvendt, og systemet har givet mulighed for at reducere anvendelsen af ukrudtsmidler og optimere kunstvandingen. Implementeringen af systemet ses som en forbedring af dyrkningsteknikkerne, som dog ikke påvirker kvaliteten af det høstede produkt.

I dette tilfælde bliver afgrøder, der dyrkes på plastik, plantet i dobbelte rækker med en rækkeafstand på 1,4 m til 1,8 m. Det understreges, at rækkeafstanden ikke påvirker kvaliteten af det høstede produkt. Den bestemmes af bredden af de landbrugsmaskiner, der anvendes til de forskellige arbejdsgange i dyrkningen.

Derfor har vi tilføjet muligheden for at dyrke peberfrugterne på plastik i dobbelte rækker med en rækkeafstand på mellem 1,4 m og 1,8 m.

Hvad angår høsten udgår afsnittet med angivelse af det sædvanlige høsttidspunkt, da høsten sker på det tidspunkt, hvor peberfrugterne er tilpas modne (farven skifter til mørk rød som beskrevet i produktbeskrivelsen). Normalt indledes høsten i anden halvdel af september, men i år med meget varme og tørre somre kan peberfrugterne være modne en anelse tidligere. Det samme gælder sluttidspunktet for høsten, der normalt falder i november, når peberfrugterne ikke længere modner på grund af kulden, eller frosten ødelægger resten af afgrøderne. Afsnittet tilførte ikke noget væsentligt til teksten.

Landbrugerne afgør på baggrund af deres ekspertise det optimale høsttidspunkt, hvor peberfrugterne er tilpas modne.

5.5.3. Forarbejdningsprocesser på konservesanlæggene:

5.5.3.1.

Tidligere tekst Ny tekst Forarbejdningsprocesser på konservesanlæggene: Processer til forarbejdning af peberfrugterne på forarbejdningsanlæggene:

Begrundelse for ændringen:

Vi har foreslået en ændring af afsnittets overskrift med en bedre ordlyd og for at tilpasse den, så den dækker de nye salgsvarianter, der er medtaget i den ændrede specifikation. Begrebet »forarbejdningsanlæg« svarer bedre til den aktuelle definition af de pågældende virksomheder end begrebet »konservesanlæg«.

5.5.3.2.

Tidligere tekst Ny tekst — Modtagelse på fabrikken og midlertidig opbevaring: Med henblik på at forbedre peberfrugternes farve kan de opbevares på et overdækket og velventileret område i en til syv dage. Hvis de skal opbevares i en længere periode, skal det ske ved en lavere temperatur og ved en relativ luftfugtighed på 85-90 % og med effektiv ventilation. — Sortering af peberfrugterne: for at frasortere peberfrugter med fejl eller forkert farve, og som er beskadigede, revnede osv. — Modtagelse på fabrikken og midlertidig opbevaring af »piquillo«-peberfrugter fra registrerede landbrugsparceller: Med henblik på at forbedre peberfrugternes farve kan de opbevares på et overdækket område i flere dage. Hvis peberfrugterne skal opbevares i en længere periode før forarbejdning, skal det ske i kølerum. — Sortering af peberfrugterne: for at frasortere peberfrugter med fejl eller forkert farve, og som er beskadigede, revnede osv. Sortering af peberfrugterne kan ske før ristningen, og/eller når de flås.

Begrundelse for ændringen:

I afsnittet, der beskriver produktionsmetoden, er teksten, der beskriver modtagelse på fabrikken og sortering af peberfrugterne, blevet ændret.

Formålet er at gøre teksten mere klar og forklare, at det er »piquillo«-peberfrugter fra registrerede landbrugsparceller, der leveres til fabrikken, og at sorteringen omhandler peberfrugterne.

Beskrivelsen af, hvordan peberfrugterne opbevares fra høsttidspunktet og frem til forarbejdning, er blevet ændret.

Hvis de høstede peberfrugter er for blege i farven, har man traditionelt ladet dem ligge nogle få dage ved stuetemperatur for at fortsætte modningen og udviklingen af den korrekte farve. Det er unødvendigt at definere, hvor længe peberfrugterne opbevares ved stuetemperatur, da det afhænger af den udendørs temperatur. I starten af høstsæsonen i september er temperaturen ofte høj, og peberfrugterne modner meget hurtigt. Længere fremme i høstsæsonen er temperaturen lavere, og peberfrugterne kan opbevares i længere tid.

Hvis den samlede mængde peberfrugter, der modtages, ikke kan forarbejdes på samme tid, opbevares peberfrugterne i kølerum, så de kan holde sig, indtil de bliver forarbejdet. På den måde er det muligt at modtage hele høsten af peberfrugter, der dyrkes på registrerede landbrugsparceller. Det er ikke nødvendigt at angive, ved hvilken relativ luftfugtighed peberfrugterne skal opbevares. Det er vigtigere, at de opbevares i kølerum, så modningen ikke fortsætter, og peberfrugterne bliver overmodne, da det vil påvirke kvaliteten af det færdige produkt.

Beskrivelsen angiver, at sortering af peberfrugterne kan foretages både før ristningen, og når de flås; det fremgik ikke tydeligt af den tidligere ordlyd. Det vigtige budskab er, at der foregår en sortering, og ikke, hvornår i produktionsprocessen den finder sted. Det fremgik ikke tilstrækkeligt tydeligt af den tidligere ordlyd.

5.5.3.3.

Tidligere tekst Ny tekst Ristning: peberfrugterne kører igennem en ovn, hvor de ristes over åben ild. Ristning: peberfrugterne kører igennem en ovn, hvor de ristes over åben ild. Der må ikke anvendes fuel- eller dieselolie som brændstof ved ristningen.

Begrundelse for ændringen:

I afsnittet om produktionsmetoden er teksten om ristning blevet udvidet.

Selv om det ikke var angivet i den tidligere varespecifikation, kan brugen af visse brændstoffer til ristning af »piquillo«-peberfrugterne give det endelige produkt en uønsket bismag. Af de brændstoffer, det er muligt at anvende til ristning af peberfrugterne, kan fuelolie og dieselolie tilføre det endelige produkt en uønsket smag. Derfor bør brugen heraf forbydes.

5.5.3.4.

Tidligere tekst Ny tekst Flåning, aftagning af stilk, kerne og frø: hermed menes arbejdsgangene, hvor peberfrugterne flåes, og hvor stilken samt den seje kerne med frøene fjernes. Arbejdsgangene skal foretages med håndkraft. Flåning, aftagning af stilk, kerne og frø: hermed menes arbejdsgangene, hvor peberfrugterne flåes, og hvor stilken samt den seje kerne med frøene fjernes. Under disse arbejdsgange må peberfrugterne ikke på noget tidspunkt vaskes eller nedsænkes i vand eller kemikalieopløsninger.

Begrundelse for ændringen:

I afsnittet om produktionsmetoden, som beskriver forarbejdningsprocesserne på konservesanlægget, er afsnittet om flåning af peberfrugterne blevet udvidet.

Det beskriver, at peberfrugterne skal flåes, og stilk, kerne og frø fjernes, mens peberfrugterne er tørre, dvs. uden at nedsænke eller vaske peberfrugterne i vand eller kemikalieopløsninger.

Dette krav er oprindeligt fastsat i forordningen vedrørende oprindelsesbetegnelsen »Pimiento del Piquillo de Lodosa« og kontrolorganet, som blev godkendt ved den regionale bekendtgørelse af 16. februar 1987 fra Navarra-regionens ministerium for landbrug, husdyrbrug og skovbrug og ratificeret ved bekendtgørelse af 8. maj 1987 fra ministeriet for landbrug, fiskeri og fødevarer. Det er altså fastsat tidligere end den nuværende varespecifikation for den pågældende BOB. Til trods for, at kravet ved en fejl blev udeladt af varespecifikationen, har operatørerne i området fortsat overholdt kravet ved produktion af »Pimiento del Piquillo de Lodosa«.

Når man undlader at tilsætte vand eller kemikalieopløsninger ved flåning af peberfrugterne, bevares de aromaer, der fremkommer ved ristningen, og de essentielle olier på overfladen i råvaren. De ville ellers blive vasket ud med skyllevandet. Derfor anses det som en relevant faktor for at bevare det endelige produkts smagsegenskaber.

I den tidligere udgave af varespecifikationen fremgår det, at flåning samt fjernelse stilk, kerne og frø skal foretages ved håndkraft. Der er nu udviklet mekaniske systemer, der anvendes i flåningen. I anlæggene bevares peberfrugterne intakte, uden at de beskadiges, eller smagsegenskaberne påvirkes. På fabrikker, der har etableret mekaniske anlæg, der anvendes i flåningen, indgår der stadig en afsluttende manuel kontrol af, at peberfrugterne er korrekt flået, og at stilk, kerne og frø er fjernet. I den proces foregår flåningen altså ikke udelukkende ved håndkraft, og derfor foreslås det, at alle omtaler heraf udgår af varespecifikationen.

Kun peberfrugter, der har bevaret de fysiske og smagsmæssige egenskaber, der er beskrevet i afsnittet om produktbeskrivelsen, må anvendes til fremstilling af »Pimiento del Piquillo de Lodosa«, og dermed sikrer man altid kvaliteten af det færdige produkt. Det er ikke muligt at se på det færdige produkt, om peberfrugterne er flået ved håndkraft eller ved hjælp af mekaniske systemer.

5.5.3.5.

Tidligere tekst Ny tekst Forarbejdning i strimler eller stykker: peberfrugterne skæres i strimler (peberfrugterne udskæres i ensartede stykker) eller stykker (peberfrugterne udskæres i uens stykker). Det produktionstrin gælder ikke for peberfrugter, der sælges hele.

Begrundelse for ændringen:

I afsnittet om produktionsmetoden tilføjes en tekst til beskrivelsen af de processer, der foregår i forarbejdningsanlægget.

Beskrivelse af udskæring i strimler eller stykker er tilføjet for peberfrugter, der forarbejdes til de to salgsvarianter. Ændringen er nødvendig, da nye salgsvarianter er blevet tilføjet.

5.5.3.6.

Tidligere tekst Ny tekst Emballering: påfyldning af produktet på dåse eller glas. Emballering: påfyldning af produktet i beholdere. Hvis væske tilsættes for at fortynde forsuringsmidlet og dermed sænke pH-værdien, må det ikke overstige 3 % af beholderens nettoindhold.

Begrundelse for ændringen:

I beskrivelsen af processerne til forarbejdning af peberfrugterne i forarbejdningsanlægget, der indgår i afsnittet om produktionsmetoden, er teksten om emballering blevet ændret.

Ordlyden »dåser eller glas« erstattes med ordlyden »beholdere«, således at alle egnede materialer kan anvendes. Baggrunden er, at brugen af »dåser og glas« ikke skyldes kvalitetshensyn, men at de var de materialer, der var til rådighed, da specifikationen blev udarbejdet. Emballagens formål er at beskytte »Pimiento del Piquillo de Lodosa«, så produktet kan tåle varmebehandling og transport, og det kan ske ved brug af andre materialer, der er lettere og skaber mindre affald.

Hvis et forsuringsmiddel tilsættes i flydende form, må den væske, der tilsættes under påfyldning af peberfrugterne (efter ristning, flåning samt fjernelse af kerne og frø), ikke overstige 3 % af beholderens nettoindhold i volumen. Årsagen til at tilsætte væske er udelukkende at fortynde forsuringsmidlet for dermed at sænke det konserverede produkts pH-værdi, så den anvendte varmebehandling passer til det konserverede produkts surhedsgrad (pH-værdi under 4,6).

Forsuringsmidlet kan tilsættes i forskellige former. Hvis det tilsættes i flydende form, er den tilladte mængde begrænset, for at produktet kan klassificeres som uden lage. Den væske, der tilsættes, er ikke en dækkevæske.

Det er ligeledes et krav, der også var medtaget i forordningen vedrørende oprindelsesbetegnelsen »Pimiento del Piquillo de Lodosa« og kontrolorganet, som er gældende ifølge den nationale lovgivning, men som ved en fejl blev udeladt af varespecifikationen.

Undladelse af tilsætning af lage (eller tilsætning af væske op til højst 3 % af beholderens nettoindhold) har til formål at bevare produktets smag. Et kendetegn ved produktionen af konserverede »Pimiento del Piquillo de Lodosa«-peberfrugter er, at den væske, der er i beholderen efter varmebehandlingen, er den saft, som peberfrugterne afgiver i varmesteriliseringsprocessen. Som eksempel svarer tilsætning af 3 % væske til en beholder med et indhold på 425 ml til højst 11,7 g vand pr. 390 g peberfrugt, hvilket svarer til beholderens maksimale indhold. Produktet anses derfor ikke som produceret ved tilsætning af lage.

5.5.3.7.

Tidligere tekst Ny tekst I tilfælde af frisk ristede »Pimiento del Piquillo de Lodosa« BOB emballeres produktet i poser eller bakker til salg uden yderligere forarbejdning. I tilfælde af konserverede »Pimiento del Piquillo de Lodosa« BOB påfyldes produktet i beholdere, der er egnede til sterilisering, og følgende forarbejdningstrin foretages:

Begrundelse for ændringen:

I afsnittet om produktionsmetoden tilføjes to nye tekster til beskrivelsen af de processer, der foregår i konserveringsanlægget.

Den nye tekst tilføjes for at forklare forskellen mellem påfyldningsprocesserne for frisk ristede »Pimiento del Piquillo de Lodosa« og konserverede »Pimiento del Piquillo de Lodosa« — den eneste forskel er, at sidstnævnte gennemgår en steriliseringsproces, der typisk anvendes ved fremstilling af konserverede fødevarer, hvorefter produktet afkøles.

5.5.3.8.

Tidligere tekst Ny tekst Sterilisering: har til formål at uskadeliggøre alle mikroorganismer i det dåsekonserverede produkt. Sterilisering: har til formål at uskadeliggøre alle mikroorganismer i produktet efter påfyldning.

Begrundelse for ændringen:

I beskrivelsen af processerne til konservering af peberfrugterne i forarbejdningsanlægget, der indgår i afsnittet om produktionsmetoden, er teksten om sterilisering blevet ændret.

Dermed rettes en fejl i den oprindelige specifikations ordlyd, der henviste til det »dåsekonserverede produkt«, selv om påfyldning på glas altid har været tilladt. Det er derfor mere korrekt at henvise til »produktet efter påfyldning«.

5.5.3.9.

Tidligere tekst Ny tekst Afkøling: Efter varmebehandling afkøles dåserne så hurtigt som muligt for at forhindre overopvarmning af produktet. Afkøling: Efter varmebehandling afkøles beholderne så hurtigt som muligt for at forhindre overopvarmning af produktet.

Begrundelse for ændringen:

I beskrivelsen af processerne til konservering af peberfrugterne i forarbejdningsanlægget, der indgår i afsnittet om produktionsmetoden, er teksten om afkøling blevet ændret.

Dermed rettes en fejl i den oprindelige specifikations ordlyd, der henviste til »dåser«, selv om påfyldning på glas altid har været tilladt. Det er derfor mere korrekt at anvende ordet »beholdere«.

5.5.3.10.

Tidligere tekst Ny tekst Alle processer — levering, produktion, emballering og certificering af det endelige produkt — kontrolleres af inspektionsorganet, som inddeler produkterne i kategori efter kvalitet.

Begrundelse for ændringen:

I afsnittet om produktionsmetoden udgår den sidste del af beskrivelsen af de processer, der foregår i konserveringsanlægget.

Teksten slettes, fordi det i henhold til det nuværende certifikationssystem er operatøren, der er ansvarlig for at sikre kvaliteten af det beskyttede produkt, når det bringes på markedet. De inspektionsopgaver, som inspektionsorganet udfører, fremgår af varespecifikationens punkt 5.4.

5.6. F) Tilknytning til området

5.6.1. a) Historisk:

Tidligere tekst Ny tekst Det regionale dekret 152/86 af 6. juni 1986 udstedt af ministeriet for landbrug, husdyrbrug og skovbrug under regionsstyret i Navarra indeholdt en foreløbig godkendelse af oprindelsesbetegnelsen »Pimiento del Piquillo de Lodosa«. Det regionale dekret 152/86 af 6. juni 1986 udstedt af ministeriet for landbrug, husdyrbrug og skovbrug under regionsstyret i Navarra indeholdt en foreløbig godkendelse af oprindelsesbetegnelsen »Pimiento del Piquillo de Lodosa«. Efterfølgende er der ved den regionale bekendtgørelse af 16. februar 1987 givet endelig godkendelse af forordningen vedrørende oprindelsesbetegnelsen »Pimiento del Piquillo de Lodosa« og kontrolorganet.

Begrundelse for ændringen:

Et afsnit tilføjes for at uddybe tredje afsnit i del a) »Historiske oplysninger« i afsnittet om tilknytning til området.

Omtalen af den historiske tilknytning omfatter nu en henvisning til den regionale bekendtgørelse af 16. februar 1987, der gav den endelige godkendelse på nationalt plan af forordningen vedrørende oprindelsesbetegnelsen »Pimiento del Piquillo de Lodosa« og kontrolorganet.

5.6.2. b) Naturlig:

Tidligere tekst Ny tekst Dyrkningsmetoder: — Planteafstand: Frøene sås i mistbænke i den første uge af marts, og planterne udplantes i jorden i den sidste uge af maj. Planterne udplantes med bare rødder og normalt med en rækkeafstand på 0,90 m og en planteafstand på 0,30 m, og det giver en plantetæthed på 37 000 planter pr. hektar. — Vedligeholdelse: Mens planterne danner rodnet, luges arealet for ukrudt, og senere hyppes planterne, så de står på den højeste del af rækkerne. Jorden vendes, og der gødes med en lav dosis kvælstof sammen med en let vanding hver 10. til 12. dag. — Høst: Peberfrugterne høstes direkte på planten, når de har nået en passende modningsgrad, hver 10. eller 15. dag. Høsten starter sædvanligvis i anden halvdel af september og varer frem til midten eller slutningen af november. Der er betydelige temperaturudsving mellem nat og dag, og det har stor indvirkning på peberfrugternes modning og den endelige kvalitet.

Begrundelse for ændringen:

Beskrivelsen af dyrkningsmetoderne udgår fra afsnittet om tilknytningen til området og flyttes til afsnittet om produktionsmetoden.

Beskrivelsen af dyrkningsmetoden fremgår af afsnit E, som beskriver produktionsmetoden, da den betragtes som et afgørende element ved fremstilling af »Pimiento del Piquillo de Lodosa«.

Den store forskel mellem temperaturen om dagen og om natten fremhæves som et klimatisk forhold, der skal tages i betragtning. Temperaturforskellene igangsætter peberfrugternes modning og påvirker den endelige kvalitet.

5.6.3.

Tidligere tekst Ny tekst C) Den menneskelige dimension Dyrkningsmetoderne og produktionsprocesserne, der beskrives i afsnit E, er en yderligere faktor, der påvirker produktets kvalitet og egenart. På baggrund af de lokale dyrkeres traditionelle ekspertise, der er opbygget gennem generationer, bliver peberfrugterne plantet, plejet og høstet med største omhu på det tidspunkt, der er optimalt for den enkelte opgave. Peberfrugterne høstes med håndkraft direkte på planten ved den optimale modningsgrad hver 10.-15. dag, og det har betydning for kvaliteten af det endelige produkt. Med hensyn til produktionsprocessen er det vigtigt at fremhæve ristningsprocessen, som sker over åben ild, og som giver produktet den karakteristiske smag. Det er også vigtigt at fremhæve den særlige grundighed, der udvises ved flåning og fjernelse af kerne og frø, hvor peberfrugterne håndteres enkeltvis og uden at blive nedsænket i vand eller kemikalieopløsninger.

Begrundelse for ændringen:

Den menneskelige dimension er nu medtaget i beskrivelsen for at styrke afsnittet med en beskrivelse af det håndværk, der er typisk for den geografiske region, og som bidrager til produktets egenart. Hermed menes dyrkningsmetoderne, processen med ristning af peberfrugterne over åben ild og flåningen uden brug af vand eller kemikalieopløsninger, som bevarer smagen.

5.7. G) Inspektionsorgan

Tidligere tekst Ny tekst Inspektionsorganet for den beskyttede oprindelsesbetegnelse er kontrolorganet, som er et fagligt organ, der repræsenterer producenter og forarbejdningsvirksomheder. Det omfatter: en formand en næstformand tre medlemmer, der repræsenterer landbrugerne tre medlemmer, der repræsenterer forarbejdningssektoren et medlem fra det regionale ministerium for landbrug et medlem fra det regionale ministerium for turisme, handel og industri to tekniske medlemmer med specialviden om dyrkning, forarbejdning og/eller markedsføring af »piquillo«-peberfrugter. Medlemmerne vælges hvert fjerde år blandt personer opført i de tilsvarende registre over dyrkere og forarbejdningsvirksomheder. Ansvarsområde: Geografisk område: produktionsområdet. Produkter: produkter på alle fremstillingstrin, der er omfattet af den beskyttede oprindelsesbetegnelse. Personer: fysiske og juridiske personer opført i de relevante registre. Arbejdsopgaver: Udarbejdelse og kontrol af de forskellige registre. Udarbejdelse af retningslinjer for, tilsyn og kontrol med produktion, forarbejdning og kvalitet af de produkter, der er omfattet af den beskyttede oprindelsesbetegnelse. Inspektion og kontrol udføres af inspektører, der er autoriseret af de relevante myndigheder, og som handler upartisk over for producenter og forarbejdningsvirksomheder. Certificering af produktet. Fremme og varetagelse af den beskyttede oprindelsesbetegnelse. Afgørelser i disciplinærsager vedrørende manglende overholdelse af forordningen. Optræder med fuldt juridisk ansvar og beføjelse til at indgå juridiske forpligtelser og møde for retten, træffe handlinger med det formål at repræsentere og forsvare generelle interesser i forbindelse med oprindelsesbetegnelsen. Inspektioner vedrørende den beskyttede oprindelsesbetegnelse »Pimiento del Piquillo de Lodosa« hører under: INSTITUTO NAVARRO DE TECNOLOGÍAS E INFRAESTRUCTURAS AGROALIMENTARIAS, S.A. (INTIA) Avenida Serapio Huici, 22, Edificio Peritos, 31610 Villava, Navarra Tlf. +34 948013040 – Fax +34 948 013 041 intiasa@intiasa.es http://www.intiasa.es/ Inspektionsorganet, der optræder som certificeringsorgan for produkter, er akkrediteret af det nationale akkrediteringsorgan (ENAC) i overensstemmelse med standarden UNE-EN ISO/IEC 17065:2012.

Begrundelse for ændringen:

Afsnittet »Inspektionsorgan« er blevet ændret, så det bringes i overensstemmelse med de aktuelt gældende regler.

Indholdet i afsnittet vedrørende inspektionssystemet i den tidligere udgave af specifikationen var ikke relevant i denne sammenhæng, da det indeholdt en beskrivelse af struktur, beføjelser og opgaver for forvaltningsorganet for denne BOB i henhold til den nationale lovgivning. Teksten er blevet slettet og erstattet med oplysninger om inspektionsorganet, der fører tilsyn med overholdelsen af varespecifikationen i overensstemmelse med artikel 37, stk. 1, litra b), i Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.

5.8. H) Mærkning

Tidligere tekst Ny tekst Salgsetiketterne, der er forskellige for hver enkelt registreret operatør, skal godkendes af kontrolorganet. Mærkningen skal indeholde følgende oplysninger: Oprindelsesbetegnelsen »Pimiento del Piquillo de Lodosa«. Alle typer af beholdere, der benyttes til salg til konsum af de konserverede peberfrugter med den beskyttede oprindelsesbetegnelse skal være mærket med en nummereret kontroletiket udstedt af kontrolorganet, som påsættes af den registrerede forarbejdningsvirksomhed på en måde, så den ikke kan genbruges. Kopi af kontroletiket og logo er vedhæftet. De enkelte forarbejdningsvirksomheders salgsetiket skal være forsynet med teksten »Pimiento del Piquillo de Lodosa« og det officielle logo for den pågældende BOB, som fremgår herunder: Derudover skal beholdere indeholdende det beskyttede produkt være mærket med en nummereret kontroletiket med et unikt serienummer, som påsættes af den registrerede forarbejdningsvirksomhed på en måde, så den ikke kan genbruges. Kontroletiketter leveres og kontrolleres af kontrolorganet (forvaltningsorgan for den pågældende BOB) og udstedes uden forskelsbehandling til alle operatører, der anmoder herom, og som opfylder kravene i varespecifikationen. Herunder vises et eksempel på en kontroletiket: .tifVarianten af det beskyttede produkt (konserveret eller frisk ristet) skal være angivet på etiketten.

Begrundelse for ændringen:

Afsnittet om mærkning er blevet ændret, så det indeholder billeder af kontroletiketten og logoet.

De elementer, der bruges til identifikation af »Pimiento del Piquillo de Lodosa«, er ikke blevet ændret, men ordlyden er ændret med en tydeligere forklaring (det officielle logo for den pågældende BOB samt kontroletiketten, der garanterer produktets ægthed).

5.9. I) Gældende national lovgivning

Tidligere tekst Ny tekst — Statut om vinstokke, vine og alkohol (lov nr. 25/1970 af 2. december 1970). — Dekret 835/1972 af 23. marts 1972 om godkendelse af gennemførelsesforordninger for lov nr. 25/1970. — Regionalt dekret 152/86 af 6. juni 1986 om foreløbig godkendelse af oprindelsesbetegnelsen »Pimiento del Piquillo de Lodosa«. — Regionalt dekret af 16. februar 1987 udstedt af ministeriet for landbrug, husdyrbrug og skovbrug under regionsstyret i Navarra om godkendelse af forordningen vedrørende oprindelsesbetegnelsen »Pimiento del Piquillo de Lodosa« og kontrolorganet. — Bekendtgørelse af 8. maj 1987 udstedt af ministeriet for landbrug, fiskeri og fødevarer om ratifikation af forordningen vedrørende oprindelsesbetegnelsen »Pimiento del Piquillo de Lodosa« og kontrolinstansen. — Regionalt dekret af 25. maj 1992 udstedt af ministeriet for landbrug, husdyrbrug og skovbrug under regionsstyret i Navarra om ændring af teksten i artikel 4C.3 i forordningen vedrørende oprindelsesbetegnelsen »Pimiento del Piquillo de Lodosa« og kontrolorganet. — Bekendtgørelse fra premierministerens kontor af 21. november 1984 om godkendelse af kvalitetsstandarderne for konserverede grøntsager.

Begrundelse for ændringen:

Det afsluttende afsnit i specifikationen om nationale lovkrav er blevet ændret.

Selv om afsnittet ikke længere er påkrævet i henhold til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer, bibeholdes afsnittet for fortsat at henvise til bekendtgørelse fra premierministerens kontor af 21. november 1984 om godkendelse af kvalitetsstandarderne for konserverede grøntsager, da det er en specifik lovtekst gældende for konserverede »Pimiento del Piquillo de Lodosa«.

Henvisningerne til andre regionale og ministerielle bekendtgørelser om godkendelse og ændring af forordningen vedrørende oprindelsesbetegnelsen »Pimiento del Piquillo de Lodosa« og kontrolorganet udgår.

ENHEDSDOKUMENT

»PIMIENTO DEL PIQUILLO DE LODOSA«

EU-nr.: PDO-ES-0080-AM01 – 20.10.2017

BOB (X) BGB ()

1. Betegnelse(r)

»Pimiento del Piquillo de Lodosa«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Peberfrugter af arten Capsicum annuum L., nærmere bestemt sorten »piquillo«, bestemt til konsum.

»Pimiento del Piquillo de Lodosa« er røde peberfrugter, der uafhængigt af, hvordan de senere markedsføres, gennemgår følgende forarbejdning på anlæg i det afgrænsede område: Peberfrugterne ristes og flåes uden at komme i kontakt med vand eller kemiske stoffer og pakkes uden tilsætning af lage. De forarbejdede peberfrugter bevarer sortens særlige kendetegn: små og røde med en sød smag og tyndt lag frugtkød.

»Pimiento del Piquillo de Lodosa« omfattet af den beskyttede oprindelsesbetegnelse skal være peberfrugter i handelsklasserne »Ekstra« og »Klasse I«.

Peberfrugter omfattet af denne BOB markedsføres hele eller i strimler eller stykker og skal opfylde følgende krav:

Hele peberfrugter Handelsklasse »Ekstra« Handelsklasse »Klasse I« Defekter i alt (*1) <= 10 % <= 20 % Antal kerner pr. frugt <= 20 <= 40 Fast konsistens >= 90 % >= 80 % Forekomst af mindre stykker ingen ingen Peberfrugter i strimler eller stykker Strimler Stykker Defekter i alt (*1) <= 20 % <= 20 % Antal kerner pr. 100 g <= 40 <= 60 Forekomst af mindre stykker <= 10 % -----------------

3.3. Foder (kun for animalske produkter) og råvarer (kun for forarbejdede produkter)

Råvaren til fremstilling af »Pimiento del Piquillo de Lodosa« er peberfrugter af arten Capsicum annuum L., af »piquillo«-sorten, udelukkende dyrket i det afgrænsede geografiske område.

De friske peberfrugter af sorten »piquillo«, der dyrkes til fremstilling af »Pimiento del Piquillo de Lodosa«, har følgende kendetegn:

— Farve: klar rød.

— Smag: sød.

— Længde: kort, generelt højst 10 cm.

— Diameter: 4-5 cm i gennemsnit.

— Form: trekantet med spids ende.

— Gennemsnitlig vægt pr. frugt: mellem 35 g og 50 g.

— Kødtykkelse: tyndt, ca. 0,3 cm.

— Antal ribber. 2-3.

— Frugtens vækstretning: hængende.

Peberfrugter af denne sort, der anvendes til fremstilling af produktet omhandlet af denne BOB, skal endvidere have følgende kvalitetsegenskaber:

— Sunde: Produkter, der er angrebet af råd eller er forringet i en sådan grad, at de er uegnede til konsum, frasorteres.

— Friske og intakte. Frugterne anses som intakte, når de har bevaret den oprindelige form.

— Rene. Stort set fri for fremmedelementer.

— Modne.

— Fri for beskadigelser, revner, brændte pletter og anderledes lugt og/eller smag.

Peberfrugterne skal ligeledes være passende udviklede og modne, så de kan tåle håndtering og transport, og så de er egnede til forarbejdning.

3.4. Specifikke etaper af produktionen, som skal finde sted i det afgrænsede geografiske område

Alle trin i produktion og forarbejdning skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Indholdet i beholderne skal være ensartet og kun indeholde peberfrugter fra produktionsområdet, af den tilladte sort og i en kvalitet og størrelse, der opfylder kravene til den pågældende handelskategori.

3.6. Særlige regler for mærkning af det produkt, som den registrerede betegnelse henviser til

Salgsetiketten skal være forsynet med teksten »Pimiento del Piquillo de Lodosa« og det officielle logo for den pågældende BOB, som fremgår herunder:

Emballagen skal også være mærket med en nummereret kontroletiket med et unikt serienummer, som påsættes af den respektive forarbejdningsvirksomhed på en måde, så den ikke kan genbruges. Kontroletiketter leveres og kontrolleres af kontrolorganet (forvaltningsorgan for den pågældende BOB) og udstedes uden forskelsbehandling til alle operatører, der anmoder herom, og som opfylder kravene i varespecifikationen. Herunder vises et eksempel på en kontroletiket:

Varianten af det beskyttede produkt (konserveret eller frisk ristet) skal være angivet på etiketten.

4. Kort angivelse af det geografiske områdes afgrænsning

Produktionsområdet består af arealet i de otte kommuner i Navarra-provinsens »Ribera Baja« langs bredderne langs floderne Ebro og Ega.

Området består af følgende kommuner: Andosilla, Azagra, Cárcar, Lerín, Lodosa, Mendavia, San Adrián og Sartaguda, alle beliggende i Navarra-provinsen.

Forarbejdningsområdet er det samme som produktionsområdet.

5. Tilknytning til det geografiske område

5.1. Produktets egenart.

— »Pimiento del Piquillo de Lodosa« fremstilles af peberfrugter af sorten »piquillo« dyrket i det afgrænsede området og høstet, når de er modne, dvs. når de bliver røde. Når peberfrugterne ankommer til forarbejdningsfabrikkerne i det afgrænsede område, gennemgår de den traditionelle produktionsproces, hvor de ristes over åben ild, flåes uden at komme i kontakt med vand eller kemikalieopløsninger, og fyldes på emballage uden tilsætning af lage. Med den fremgangsmåde bevarer de den karakteristiske smag.

— Produktionsprocessen stammer fra den traditionelle metode til konservering af »piquillo«-peberfrugter høstet i små familiebrug. Peberfrugterne blev oprindelig dyrket til eget forbrug, men med tiden begyndte man at markedsføre dem i naboregionerne. Den 6. juni 1986 udstedte ministeriet for landbrug, husdyrbrug og skovbrug under regionsstyret i Navarra regionalt dekret nr. 152/86 vedrørende anerkendelse af betegnelsen »Pimiento del Piquillo de Lodosa«.

5.2. Det geografiske områdes egenart:

Vedrørende naturen i det geografiske område, der også betegnes den sydlige bred eller »Ribera Baja«, er det vigtigt at nævne landskabets reliefform. Det gennemskæres af floden Ebro, der danner et plateau af dyrkede terrasser, der går fra 500 meters højde til 250 meters højde. Ud over Ebro løber også bifloderne Ega, Arga og Aragón igennem Ribera-området. Vandløbene bugter sig gennem brede, frugtbare sletter. På sletterne dyrkes hovedparten af peberfrugterne.

De metoder, der anvendes til dyrkning af peberfrugterne og høstning, når de er fuldt modne, og de forarbejdningsmetoder, der anvendes, er typiske for det afgrænsede område og giver »Pimiento del Piquillo de Lodosa« de særlige kendetegn.

5.3. De særlige forhold i det geografiske område påvirker produktet på følgende måder:

De særlige kendetegn for »Pimiento del Piquillo de Lodosa« er afledt af det geografiske område, hvor peberfrugterne dyrkes. Områdets otte kommuner strækker sig over terrasseformede sletter langs Ebro-floden og dens bifloder. Klimaet er halvtørt med lav nedbørsmængde og store temperaturudsving mellem nat og dag. De særlige klimaforhold sikrer afgrøder af »piquillo«-peberfrugter af høj kvalitet.

— »Piquillo«-sorten er blevet dyrket af landbrugere i det afgrænsede område gennem lang tid. De anvendte metoder til dyrkning af peberfrugterne og høst, når de er fuldt modne, bygger på traditioner, der er udviklet gennem flere generationer.

— Produktionsmetoden til fremstilling af »Pimiento del Piquillo de Lodosa«, hvor peberfrugterne ristes over åben ild, flåes uden at komme i kontakt med vand eller kemikalieopløsninger og emballeres uden tilsætning af lage, er traditionelle for det afgrænsede område.

— Fremstilling af konserverede »Pimiento del Piquillo de Lodosa« nævnes helt tilbage i 1893 på side 386 i udgivelsen »El Practicón: Tratado completo de cocina« [en komplet afhandling om madlavning]. Forordningen om kontrolorganet for »Pimiento del Piquillo de Lodosa« blev udstedt i 1986.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

https://goo.gl/mEXdHP

(1) EUT L 343 af 14.12.2012, s. 1.

(*1) dvs. peberfrugter der er tørrede, ikke længere hele (for den pågældende salgsvariant), åbne eller revnede.